**"סודות העולים מחדר הילדים" – הבניית המציאות בישראל "ביום שאחרי"**

**משבר הקורונה כמצע הנבטה להתפתחותה של התנהגות מינית לא מותאמת ופוגעת בין אחאים**

**תקציר**

מאמר זה מציג את ההשלכות ממשבר הקורונה על התנהגות מינית לא מותאמת ופוגעת בין אחאים והמשמעויות הנגזרות ממנה על הבניית המציאות כיום, זמן מה מפרוץ המגפה. התנהגות מדאיגה זו, המתקיימת בימים כסדרם בשכיחות רבה יותר מכל פגיעה מינית אחרת בילדים, אינה מתרחשת בוואקום ותמיד מושפעת מהסביבות בהן חי וגדל הילד. המאמר מתייחס למקדמי הסיכון המצביים שנוצרו בישראל בעקבות המגפה, אשר יצרו מצע הנבטה שהאיץ את התרחשות הפגיעה במשפחות "נורמטיביות" או גרם להסלמה במשפחות בהן התרחשה הפגיעה טרם המגפה.

**בחלק הראשון** יסקור המאמר את המציאות העובדתית שהתהוותה בעולם ובישראל בעקבות המשבר על סמך נתונים ודוחות מחקריים. **בחלקו השני**, יתאר המאמר תמורות שחוללה המגפה ככאלו שהתגבשו לכדי "מקדמי סיכון מצביים" לפגיעה ולקורבנות של ילדים: אלימות ישירה ועקיפה במשפחה, ילדים בסיכון גבוה לעבריינות וקורבנות השוהים בבתים, חוסר זמינות ותמיכה - פורמאלית וא-פורמאלית, חשיפה מוגברת לתכנים מיניים, וליקויים בתפקוד ההורי. אלו חוברים יחד, משפיעים הדדית, ומעצם כך מקיימים בינם לבין עצמם "יחסי הזנה מעצימים" של שלם הגדול מסך חלקיו. בכך, מהווים "מצע הנבטה" המאיץ, כמו גם מסלים, פגיעה מינית בין אחאים. **בחלקו השלישי** יתאר המאמר את האטיולוגיה המאפיינת התנהגות של פגיעה מינית בין אחאים, ואת מורכבותה. **חלקו הרביעי**, ידון במשמעותו של מצע ההנבטה להתנהגות לא מותאמת או פוגעת בין אחאים על כל רבדיה: תנאי היווצרותה, איתורה והיכולת לעוצרה טרם תסלים וכלה בקבלת תמיכה מקצועית וסיוע בגינה - היבטים אשר משליכים על הבניית במציאות שלאחר המשבר. **בחלקו החמישי** יתייחס המאמר לסיכום ולהמלצות **למניעה, לאיתור ולהתערבות** אשר יסייעו להתמודד עם המציאות שנוצרה "ביום שאחרי".

1. **מאפייני משבר הקורונה**

עם המעבר למצב חירום ויישום ההגבלות על פי עקרון הריחוק החברתיSocial Distancing) ) לצורך האטת התפשטות התחלואה (ארזי, סבג, 2020; Maragakis, 2020 ) בעקבות ההכרזה (מארס 2020) על מחלת נגיף ה-19 COVID כמגפה עולמית (WHO, 2020) נוצרה ברחבי העולם מציאות חדשה. יחידים ומשפחות שהו סגרים ארוכים בבתיהם, תוך מגבלות תנועה וצמצום עד מניעת אפשרות לפעילות המתקיימת מחוץ למרחב הביתי כמעט בלי אפשרות להפוגה ולהתאווררות, ולעיתים בתנאי דוחק וצפיפות: מסגרות עבודה, בתי ספר, פעילות פנאי, מפגשים חברתיים ומשפחתיים. ככל שנמשך המשבר, התממשו והתבהרו הדאגות גם באשר להשלכותיו הנפשיות בקרב אוכלוסיות בסיכון (מדינה למופת, 2021, המצטט גם את Gruber et al,.2021).

כבר במחקרים מוקדמים מישראל וממדינות אחרות התברר כי המגפה גרמה להתדרדרות במצב הנפשי של אחוז ניכר באוכלוסייה וזרזה מצוקות שהחלו עוד קודם לכן: דיכאון, לחץ וחרדה, נטילת תרופות מרשם, הגברת שימוש בסמים, בחומרים ממכרים ובאלכוהול (מדינה למופת, 2021; Keeter, 2020; Abramsky et al., 2011; Bonny-Noach, Cohen-Louck, & Levy, 2021; ;Rao, 2021 Pfeffer & Williams, 2020; "עלם", 2020; "עלם" 2022; ארזי ורזניקובסקי-קוראס, 2021). לצידם, ההגבלות על שוק התעסוקה והשבתת המשק, הובילו לתנודות תעסוקתיות ולזינוק באבטלה שהביאו לירידה בהכנסות ולהחמרת מצב משקי הבית. זאת, לצד סגירה, או צמצום פעילות מוסדות פורמאליים וא-פורמאליים בקהילה, היעדר יכולת אנשי מקצוע לפגוש ילדים והורים כהתנהגות שבשגרה וכן צמצום פעילות מערכת הרווחה ומרכזי טיפול (דו"ח הכנסת, 2020: ארזי וסבג, 2020). לעומת זאת, התרבו הפניות לקבלת סיוע מרשויות הרווחה (מבקר המדינה, 2021; המועצה הלאומית לשלום הילד, 2021).

**2. השלכות המשבר כמייצרות "מקדמי סיכון מצביים" לאלימות ופגיעה בקרב ילדים ובני נוער**

 את השלכות מאפייני משבר הקורונה ניתן למצוא, בין היתר, ברמה החברתית, המשפחתית והאישית. בפרק זה אתמקד בהשלכות המתייחסות לחמש מהן: אלימות במשפחה: פיזית – ישירה, עקיפה ומינית; ילדים בסיכון גבוה לקורבנות או לעבריינות השבים לבתים; שימוש מוגבר במסכים; תפקוד הורי לקוי; והיעדר הכוון להורים ולילדים בהתמודדות עם אתגרים רגשיים, חברתיים והתנהגותיים. למעשה, ניתן להתבונן על השלכות אלו כ"מקדמי סיכון מצביים" לפגיעה ולקורבנות בקרב ילדים ונוער ובכלל זה, לתופעת הפגיעה המינית בין אחאים. כך, הגם שלא נבעו, בהכרח, ישירות מהמשבר, הם התפתחו והתעצמו, בין היתר, בעקבות השיבושים והשינויים במציאות שנוצרה – קרי, בתנאים הפיזיים, הרגשיים-נפשיים והבינאישיים ובשל היעדר גורמי איזון, תמיכה וטיפול הזמינים בימים כתיקונם. תפיסה זו מתכתבת עם השלכות מדיניות הבידוד והריחוק החברתי, כגורמים מצביים שנמצאו כמגבירים מצבי דחק, מצמצמים יכולת לקבל תמיכה ועידוד, ופוגעים ביכולת לפנות לעזרה (Rao, 2020).

ההנחה היא כי עבריינות היא סימפטום קורבנות התנהגותי המהווה דפוס התמודדות הגנתי נגד חרדה ותחושת נחיתות. מתוך כך, ילדים שנפגעו עלולים להיות בעלי סיכון גבוה למעורבות חוזרת כקורבנות או כפוגעים. חיזוק לכך נמצא גם בדו"ח שסקר מצבי סיכון ילדים ונוער בישראל בתקופת ראשית הקורונה (מאי 2020), ובו הוצגו נתוני משטרת ישראל בדבר עלייה של 41% במספר עבירות המין במשפחה ועליה של 17% ביחס לתקופה המקבילה בשנה שקדמה לה (ארזי וסבג, 2020).

  א. אלימות במשפחה: פיזית – ישירה, עקיפה ומינית

העלייה במדדי האלימות במשפחה לא נבעה, בהכרח, ישירות מהמשבר, אלא נקשרה בעיקר בהופעת הגורמים מגבירי הסיכון בעטיו (ארזי ורזניקובסקי-קוראס, 2001).

הערכות בעולם ובישראל הצביעו על עליה במקרי אלימות במשפחה, כבר בחודשי הקורונה הראשונים ונקשרו להשלכות החברתיות והפסיכולוגיות של ההגבלות. זאת, בשילוב חוסר וודאות וחשש מהשלכות בריאותיות ואחרות של המשבר (קפיטל, 2021) כמו גם צפיפות, תחושות עומס ואתגרים כלכליים (דו"ח הכנסת, 2020). גם משפחות המשתייכות לקבוצות מיעוט המאופיינות בתנאי דיור צפופים, שיעורי עוני גבוהים, ריבוי ילדים, סגירות חברתית, היעדר תשתיות קהילתיות וחוסר אמון במערכות, עלולים נוכח המשבר להעלות את עוצמת הדחק ומתוך כך להגביר גורמי סיכון לאלימות כלפי ילדים (להד ואחרים, 2012; Hass et al, 2018). כך, גם משפחות מהגרים שמאופיינות ממילא בגורמי דחק כתוצאה מהגירה, מקשיי שפה, מפערים תרבותיים, מקשיי תעסוקה, מבדידות ומניתוק חברתי. אדגיש, כי עבור קבוצות מיעוט הסובלות ממילא מהדרה, שבהן הגישה מוגבלת מלכתחילה למשאבים ולשירותים שונים, פוחתת יכולת אנשי המקצוע לאתר מקרי אלימות בתוך המשפחה ((Rao, 2020. בהלימה להופעתם של מקדמי סיכון מצביים אלה, התגברו ברחבי העולם פניות למוקדי חירום בנושא אלימות במשפחה כלפי ילדים– עד כדי עליה של 30 - 50% בחלק מהמקומות (Jacoby et al., 2020; McKay, 2020).

גם בסקירה תמציתית שהוגשה לוועדה לזכויות הילד של הכנסת ביולי 2021, נקבע כי תקופת החירום בעקבות התפרצות הקורונה השפיעה קשה על ילדים בכלל וילדים בסיכון בפרט. במהלך 20\2019 אותרו פי אחד וחצי יותר ילדים עם מצבי סיכון חדשים בכל תחומי החיים שנבדקו לעומת שנים קודמות. בבני נוער נמצאה עליה בממוצע של פי שניים עם מצבי סיכון חדשים ועליה ניכרת בפניות בחשד לאלימות כלפי ילדים (מוניקנדם-גבעון, 2021; המועצה הלאומית לשלום הילד, 2021). בדו"חות עלם שהתייחסו ל-2020 ול-2021 גם נערים ונערות, נורמטיביים, שבעבר לא היו בסיכון, נמצאו בשלבי הדרדרות לשוליים חברתיים ודווח, בין היתר, על עליה באלימות בבית ובאלימות מינית (כדי פי 3.3):

1. בישראל, עלה מדו"חות משרד הרווחה והביטחון החברתי כי הייתה עלייה של למעלה מ-24% באלימות מינית כלפי ילדים וכי כמעט מחצית מהפגיעות (כ-46%) היו בתוך המשפחה בשנת הקורונה 2020, בהשוואה ל-2019. הואיל ולא כל הפגיעות מדווחות – סביר שמדובר אף בנתונים גבוהים יותר (גיל-עד, 2021; הדו"ח השנתי של איגוד מרכזי הסיוע לנפגעות ולנפגעי תקיפה מינית, 2021; חדשות הכנסת, 2020; בקר 2020; אריאל, לוי אריאל ועמרם, 2021).
2. מפילוח נתונים עולה כי שיעור גבוה של הפגיעות המיניות התרחש בין קטינים: 57% מהנפגעים הינם קטינים (לא כולל פניות לקו הסיוע לגברים דתיים), 52% - 62% מהפוגעים היו קטינים (כבר בנובמבר 2020) ו-44% בגירים, כמעט כמחציתן היה בתוך המשפחה (כ-46% - עלייה מאוד גדולה של 33%), וחלק מהנפגעים חווה יותר מפגיעה אחת על ידי פוגעים שונים. מבין סוגי הפגיעה בכלל 15% הינם גילויי עריות מצד אחים או מצד קרוב משפחה אחר (5% ו-10% בהתאמה) ומתוכם 53.3% התרחשו במגורי הפוגע, הנפגעת או במגוריהם המשותפים (גיל-עד, 2021; איגוד מרכזי הסיוע לנפגעי ולנפגעות פגיעה מינית, 2020 ו- 2021; המועצה הלאומית לשלום הילד, 2021; חדשות הכנסת, 2020; ארזי וסבג, 2020).

**ב. ילדים בסיכון גבוה לקורבנות או לעבריינות החוזרים לבתים**

היבט נוסף, המשמעותי ליצירת מצע **לפגיעה וקורבנות** בקרב ילדים ובני נוער מתייחס לצמצום נגישותם של גורמים א-פורמאליים בקהילה, וסגירת מסגרות לילדים ולבני נוער בסיכון ולאוכלוסיות מיוחדות, טיפוליות ופוסט אשפוזיות; פנימיות חינוכיות; חסות הנוער; ילדים ונוער המוגדרים כבעלי צרכים מיוחדים או הסובלים ממגבלות, מפיגור או מנכות; וילדים המשתייכים לקבוצות מיעוט בחברה ומשפחות מהגרים (ארזי וסבג, 2020). ילדים אלה - שהוצאו מבתיהם לסידור חוץ ביתי מגיעים, מלכתחילה, ממשפחות המתקשות לטפל בהם ומקהילות החסרות מענים מתאימים ולכן, נותרו חשופים למצבי סיכון וסכנה, לשוטטות ולהידרדרות רגשית, לימודית והתנהגותית (ארזי וסבג, 2020; וכן כץ, 2020).

הריחוק החברתי הציף בעוצמה תחושות בדידות ותלישות בקרב ילדים ונוער בסיכון גבוה שנותרו נטולי מסגרת, אשר עלולים היו להביאם למצבים רגשיים רגרסיביים (כץ, 2020, "עלם", 2022). עבורם, שבירת השגרה עלולה הייתה להוביל לנסיגה ניכרת בהתפתחות ובהישגים שצברו לאורך שנים, ולהביא לביטויי התנהגות קשה להתמודדות - בפרט כשיש אחים נוספים בבית, ובתקופה בה אין מערך תומך להורים (סבג וסבן, 2020). על פי דו"חות עלם שהתייחסו לחודשי הקורונה ב-2020 ולשנת 2021, חל זינוק משמעותי במספר תופעות ומצבי סיכון עמן התמודדו בני הנוער ונערים ונערות נורמטיביים, שבעבר לא היו בסיכון, נמצאו בשלבי הדרדרות לשוליים חברתיים (2021 הוגדרה כהקצנה נוספת בתופעות הללו, כמותית, וחמור מכך - בהעמקת עוצמתן ובאינטנסיביות). בנוסף לדווח על בדידות ומצוקות קשות בתוך הבתים, 43% דווחו על דיכאון, חרדה ומשברים נפשיים; 13% מהפונים סבלו מרעב ועוני, 7% מאלימות מילולית ופיזית בבית ו-4% מאלימות מינית – ובדו"ח הרבעון השלישי ל- 2020 דווח, בין היתר, על עליה פי 2.9 במקרי האלימות בבית ופי 4.8 מחוץ לבית (בדו"ח המתייחס ל-2021: 2.5 ו-3.6 בהתאמה), עליה פי 3.3 בדווחי אלימות מינית (בבית ומחוצה לו) ופי 2.6 ו-2.7 בשימוש באלכוהול ובסמים, בהתאמה, בהשוואה ל-2019 (1.3 ו-1.5 בדו"ח המתייחס ל-2021).הנתונים מישראל מלמדים על עלייה משמעותית במצבי הסיכון החדשים שאותרו לעומת שנים קודמות: בני הנוער נפגעו בשיעור גבוה מעט יותר מבני הגילים הצעירים וב- 2019/20 אותרו בממוצע פי שניים בני נוער עם מצבי סיכון חדשים (מדינה למופת, 2021, "עלם", 2022).

קבוצה נוספת בסיכון לקורבנות מתייחסת לילדים עם צרכים מיוחדים שבהשוואה לילדים אחרים נמצאה ברמת סיכון גבוהה יותר לפגיעה והתעללות ובמשך זמן ארוך יותר (הורוביץ ובן יהודה, 2007; הרן, 2004). חיזוק לכך, עולה מדוח משרד העבודה הרווחה והשירותים החברתיים בישראל (משנת 2019), המציג רבע מהפניות לעובדים הסוציאליים לחוק הנוער ככאלה המתייחסות לאלימות כלפי ילדים עם מוגבלות. גם בדו"ח התוכנית הלאומית לילדים בסיכון צוין כי 25% מכלל הילדים ובני הנוער בישראל הנתונים בסיכון על רקע התעללות והזנחה, הם ילדים ובני נוער עם מוגבלות ולקויות למידה (בר לב וקרן-אברהם, 2017). ממחקר שהזמינה בשנת הקורונה נציבות שוויון זכויות לאנשים עם מוגבלות בישראל עלה כי ההחמרה הרבה ביותר הינה במצב הרגשי של בעלי מוגבלויות (מעל 60% לעומת 30% בכלל האוכלוסיה) ובקרב הורים לילדים או לבוגרים עם מוגבלות (69%) וכן בקשריהם החברתיים (מעל ל-65%) (בר לב וברכר, 2020).

**ג. היעדר מערך רגשי וטיפולי תומך**:

משהתארכו השבועות במרחב המשותף**,** עלה מצב הדחק, הן במשפחות רגילות ולבטח באלו בסיכון גבוה. ממצאים הלשכה המרכזית לסטטיסטיקה 2020 מצביעים כי 25.8% מהמשתתפים דיווחו כי גם מצבם ילדיהם הנפשי החמיר בעקבות המגפה, מעצם המצוקה והחרדה מחוויית האיום הקיומי שנחשפו לו, וכתגובה לחרדה משנית למצב ההורים (בריינר, 2020). השרות הייעוצי חינוכי של משרד החינוך בישראל דיווח גם הוא על יותר מ-50.000 פניות בעקבות מצוקה רגשית של ילדים (אבו רביעה-קווידר, 2021) והעריך כי יותר מ-25% מהתלמידים נתונים במצוקה רגשית, תחושת בדידות, חרדה, מחשבות אובדנות, מצבי אלימות והתנהגויות סיכון (ארזי, סבג, 2020).

בניגוד לצורך שגבר, צומצמו פעולות ספקי שירותי הבריאות: זיהוי, מענה תומך ראשוני, טיפול קליני, מעקב, הפניה ותמיכה לקורבנות במשפחה (García-Moreno, 2015; Usta, 2012). גם בישראל צומצמו התערבויות מקצועיות והפניות לקבלת טיפול רפואי לאחר פגיעה בשל החשש להדבקה (ריבקין ואחרים, 2020) וחלק מההתערבויות עבר לכאלו המבוססות אינטרנט או טלפוניות. כתוצאה, כפי שנצפה מראש - סמוך למדי לתחילת צעדי הבידודים ולצמצום פעילויות מוסדות רבים (וקיבל תוקף משנחשפו נתונים על צניחה בדווחי התעללות בילדים - לראשונה, נאלצו המשפחות להתמודד עם אתגרים רגשיים, חינוכיים והתנהגותיים של ילדיהם השוהים במרחב משותף, לרבות אלה בסיכון לעבריינות או קורבנות ששבו ממסגרות חוץ - ונותרו חשופות למצב מתמשך של חוסר ודאות, לחץ, חרדה וללא מעגלי תמיכה והגנה (דו"ח הכנסת, 2020).

  **ד. שימוש מוגבר במסכים**

בין מקדמי הסיכון שהתעצמו בתקופה זו ניתן למצוא עלייה בשכיחות ושהות ממושכת מול מסכים, הן בשל שעמום והן בשל מסגרות חינוך סגורות ופיקוח הורי מצומצם. בהיעדר מפגשים חברתיים, הועתקו אלו למרחב הווירטואלי ולרשתות החברתיות, שהשימוש בהם בעת המודרנית היה נרחב ביותר עוד קודם לקורונה. כבר ב-2012 נמצא במחקר עולמי כי המתבגרים בישראל אובחנו עם הנטייה הגבוהה ביותר בעולם להתמכרות לאינטרנט (מדינה למופת, 2021).

במהלך תקופת הריחוק החברתי, הסגרים והבידודים, מתעצמת חשיפת הילדים לפורנוגרפיה המתרחשת בתדירות גבוהה גם בימים כסדרם - מאחר שהיא מאפשרת מענה לתחושת כמו בדידות, שעמום או חרדה. חשיפה זו, המתחילה, כיום, בגיל צעיר מאוד, ומקדימה ניסיון מיני או יכולת מנטלית לפירוש תכנים אשר אינה נמצאת, כאמור, בהלימה לגיל הכרונולוגי, מהווה גורם סיכון אקטיבי לפגיעה מאחר שהיא גורמת לרמת גירוי מיני גבוהה ולא מותאמת התפתחותית (קצביץ-פרסלר, 2015).

הצפיה בפורנו, מתרחשת כיום בגילאים צעירים מאוד, במינונים גבוהים מאוד ובמרחבים שאינם פרטיים - דבר ההופך את הצפייה להתנהגות שנתפסת כנורמטיבית באופן שניתן לראותה כ"טראומה עיקשת" (זיו, 2012): תופעה חברתית שלילית או אלימה העוברת תהליכי נורמליזציה בהיותנו קהים להשפעותיה היום יומיות, מבלי למתוח גבולות בין השפעות שליליות והרסניות לבין לגיטימיות התופעה.

מניתוח כותרות סרטונים "בדפי נחיתה" של שלושת אתרי הפורנוגרפיה הפופולריים ביותר בבריטניה ניכר עיוות גבולות בפלטפורמות ה"מיינסטרים". אחד מכל שמונה כותרים הזמינים בדף החיפוש הראשון מתאר מעשים המוגדרים כאלימות מינית וכוללים גם תיאורי פרקטיקות העומדות בסטנדרטים פליליים של אלימות מינית - וביניהם אונס וגילוי עריות גם בין אחאים (Vera-Gray et al., 2021).

מדו"ח משרד המשטרה האירופי בגל הקורונה הראשון (יוני 2020) הראו הנתונים עליה ניכרת במספר הילדים הצעירים שגלשו באינטרנט בחודשי הקורונה, עליה משמעותית במקרי התעללות וניצול מיני אונליין בעוד שרמת המודעות לסכנה הפוטנציאלית נותרה נמוכה. התמקדות מיוחדת בדו"ח היתה לאופן בו ניצלו עבריינים את תקופת הבידוד להגדלת היקפי הפגיעות בילדים ב-אמצעות פלטפורמות מגוונות – והעיקריות שבהן: שיתופי רשת בינאישיים וקבוצתיים. הואיל והפגיעות ברשתות חברתיות המשיכו להיות מופצות ולא ניתנות למיגור – זוהה גם באירופה מספר שיא של תלונות על פגיעות מיניות בתקופת הקורונה בעקבות השיתוף החוזר והמתגלגל, אשר עלה ב-106% ברחבי העולם Europol report, 2020)).

מחקר בישראל שבדק שימוש של ילדים צעירים במסכים בסגר הראשון, מצא שילדים צעירים להורים שחוו לחץ בסגר היו חשופים למסכים פרקי זמן ארוכים יותר. עקה זו נפוצה יותר במשפחות מרקע חברתי-כלכלי נמוך ובאוכלוסייה הערבית, ובהתאמה, השימוש במסכים היה אינטנסיבי יותר בקרב ילדים להורים ללא השכלה אקדמית (נבון ואחרים, 2021).

במחקרם של בן-אריה ברוק ופרקש (2020) שנערך בישראל בזמן המשבר, ובחן מאפייני שהות במרחב האלקטרוני, דיווחו 63.8% מן הילדים על שימוש ברשתות חברתיות רוב שעות היום. לנתונים משנה חשיבות נוכח ממצאים לפיהם בתקופת הקורונה (אפריל – מאי 2020) 77% מהילדים בגיל הרך הגבירו שימושם במכשירים טכנולוגיים (מהם 54% "הרבה יותר") ובין 11% (במגזר החרדי) לבין 35% (במגזר הערבי) מהתכנים היו לפי בחירתו העצמאית של הילד (בן דוד, 2020). נתונים אלו עשויים להעיד כי שימוש במרחב הווירטואלי אינו מיועד בהכרח ליצירת קשר עם אנשים, אלא לפעילות אחרת המגבירה את הסיכון לפגיעה ולניצול מיני (עינת, 2014; דלי וסופר, 2021), כמו גם כזו שעלולה לייצר פעילות עבריינית כהפצת סרטונים או תמונות אינטימיות. בנוסף, שהייה במרחבים הווירטואליים עלולה לחשוף ילדים, בטעות או במתכוון, לתכנים ארוטיים ופורנוגרפיים שזמינותם ברשת גבוהה (Hornor, 2020). ואמנם, בהשוואת אירועי פגיעה מינית נגד קטינים ברשת בין מארס 2020 לבין אפריל 2020 נמצאה עליה ניכרת במספר הפניות - 26% מול 36% בהתאמה (אביטן, מנגדי ולבנה-יעקובסון, י. 2020).

 בישראל, במוקד 105, המיועד לספק מענה לפניות בנושא פגיעה מקוונת, הקטגוריה המובילה שדווחה היא "עבירות מין" שתפסה 25% מנפח האירועים:

1. עליה ב-63% במספר דיווחי האירועים למוקד (מארס-אוקטובר 2020) - כ-30% התרחשו באינסטגרם, וכ- 24% בוואטסאפ (המועצה הלאומית לשלום הילד, 2021).
2. בעיקר ברבעון האחרון של שנת 2020 מדובר על אירועי פגיעה חמורים מאוד.
3. בסגר הראשון עולה כי למעלה ממחצית הפניות היה על רקע מיני 52% - 55%: 39% עבירות מין ברשת, 8% הפצת תמונות וסרטונים מיניים, 4% שידול והטרדת קטינים ברשת -1%הפצת תמונות וסרטונים מביכים ברשת.
4. רוב הדיווחים (69%) התקבל מצוותים חינוכיים - ומרבית האירועים התרחשה במהלך שיעורים מקוונים (מוניקנדם-גבעון, 2021).
5. **ליקויים בתפקוד ההורי**:

גורמי סיכון מצביים מתייחסים לפגיעה בתפקודי המשפחה בכלל ונוכחות הורית מנטאלית חסרה בפרט. מצב זה נוצר בעקבות פגיעה בתחושת הרווחה הנפשית, אלימות במשפחה, מצבי מצוקה ודחק, דיכאון וחרדה, ושימוש יתר בחומרים ממכרים שחוו ההורים במהלך המשבר. במחקר הישראלי מ-2021 של Bonny‑Noach אף נמצא קשר בין משכי סגר ומספריו לבין הגברה בצריכת חומרים ממכרים כאלכוהול וקנאביס. היבט אחר מתייחס למצבי היעדרות הורה פיזית - בעקבות מחלה או בידוד, הורים יחידניים, עבודה מהבית עם דלת סגורה או יציאה למקום העבודה. לאלו מצטרפים גורמים כגון צפיפות אובייקטיבית ותחושת צפיפות סובייקטיבית במרחב הביתי, תשישות ועומס לאחר שהות מתמשכת של הילדים שנותרו ללא מסגרת חינוכית ונאלצו ללמוד מהבית, לרבות ילדים מאתגרים.

העומס הרב גרם להתרופפות הפיקוח, לנוכחות פיזית ומנטאלית חסרה, לשינוי הרגלים ולהגמשת הגבולות החינוכיים של הילדים. חיזוק לכך, נמצא במחקר קרן ברל כצנלסון (מנוב' 2020) ולפיו 44% מההורים העיד כי ויתרו בגבולות לילדים בכדי להצליח לעבוד בצורה טובה יותר (דלי וסופר 2021). במקביל, אצל הילדים, התפתחו מצוקות, חרדות, לחץ, התמודדות מתסכלת עם הלמידה מרחוק ושעמום מתמשך כתוצאה מהניתוק החברתי. שעות בילוי רבות בחברת אחיהם או לחילופין זמן ממושך מול המחשב באופן שחשף אותם לתכנים מיניים שאינם בהלימה לשלבי התפתחותם, כמו גם נטע בהם סקרנות מינית, עניין ואף עוררות.

 בסקירת הספרות שערכו ארזי וסבג (2020) בישראל נמצא כי מצבים אלה מערערים את חוויית השליטה, מגבירים לחצים ומפירים וויסות רגשי במשפחה, ולכן מהווים גורמי סיכון לצמצום השגחה, הזנחה, חוסר מענה לצרכים, אלימות והתעללות בילדים. השלכות אלה מועצמות נוכח צמצום פעילות המוסדות המהווים גורם ממתן להתנהגות אלימות והתעללות בילדים, בהיותן מקור לתמיכה חברתית, לוונטילציה, ללמידה חברתית, לפיקוח חברתי ולהפחתת רמות הלחץ ההורי (Prinz, 2016 ;Wright & Folger, 2017).

לסיכום, ניתן להצביע על מספר "מקדמי סיכון מצביים" שהופיעו או הסלימו בישראל בעקבות הקורונה: התנהגות של אלימות במשפחה, ילדים בסיכון ללא מסגרת חינוכית או טיפולית, צפייה מוגברת במסכים תפקוד הורי חסר ומסגרות תמיכה וטיפול לא נגישות. כל אלה פעלו כ"יחסי הזנה מעצימים": כלומר, הם חברו יחד והעצימו זה את זה כך שנוצר שלם הגדול מסך חלקיו. כך, חיזקו יחסי גומלין אלה אחד את האחר עד להיווצרותו של "מצע הנבטה" לפגיעה מינית בין אחאים.

1. **פגיעה מינית בין אחאים**

בהתייחס לפגיעות מיניות בילדים במשפחה עולה מדוחות מישראל כי ב- 2020 חלה ירידה במספר התלונות על פגיעה מינית בילדות ובילדים: 15% לעומת 19% ב-2019 (854 לעומת 1,043). זאת, ייתכן בשל הסגרים שהוטלו, במהלכם התקשו המערכות לזהות ילדות וילדים שחווים סיכון בבתיהם. ב- 57% ממקרי התלונה מדובר בקטינים; מתוכם 44% - בתוך המשפחה (26% גילוי עריות) (דו"ח איגוד מרכזי הסיוע, 2021).

יוזכר, כי בנתוני איגוד מרכזי הסיוע לנפגעי ולנפגעות פגיעה מינית בישראל ניתן היה להצביע כבר בנובמבר 2020 כי מספר רב ביותר של דיווחים היה מקטינים (62%) ובתוכו עלייה ניכרת (33%) בפגיעות מיניות וגילוי עריות בתוך המשפחה (חדשות הכנסת, 2020; הדו"ח השנתי של איגוד מרכזי הסיוע לנפגעות ולנפגעי תקיפה מינית, נובמבר 2021).בפירוט ה-דו"ח השנתי של איגוד מרכזי הסיוע לנפגעות ולנפגעי תקיפה מינית (נובמבר 2021) והתייחס לסוגי הפגיעה בתוך גילויי העריות מצד אחים או מצד קרוב משפחה אחר (5% ו-10% מתוך 15% בהתאמה):

א. ביחס לילדים עד גיל 12 - הנתונים מצביעים 66%: אחים (12%), הורים (26%) או קרוב משפחה אחר (28%). 72% מפגיעות אלו בוצעו בבית.

ב. בקרב נוער (13 עד 18) – 27%: אחים (5%), הורים (9%) או קרוב משפחה אחר (13%) אך מתוכם 44% מהפגיעות התרחשו, במשתמע, בבית.

ג. בקרב בגירים (18 ומעלה) – 17%: אחים (4%), הורים (3%) ו- 11%, במשתמע, על ידי קרוב משפחה אחר.

 כפי שעולה בדו"ח, ניתן להבחין כי בין הפגיעות המיניות בילדים במשפחה מקובל לסווג כקטגוריה נפרדת את הפגיעה המינית המתרחשת בין אחאים. היא מסווגת הן כתת קטגוריה של עבריינות מין בקרב קטינים, והן כתת קטגוריה של גילוי עריות. פגיעה זו מתייחסת לאחים בעלי קרבה גנטית מלאה או למחצה (קרי, "כל אחד מכמה צאצאים שיש להם הורה משותף או הורים משותפים") וכן כאלה שאינם בעלי קירבת דם (אחאי חורג), החולקים את אותו הבית במרבית הזמן (Naylor et al, 2011). פגיעה זו מוגדרת כרצף התנהגויות מיניות המתרחשות בין אחאים שאינן נכללות בהגדרה 'סקרנות מינית מותאמת-גיל' התפתחותי או התנהגות מינית נורמטיבית .(Thompson, 2009

הפגיעות מתוארות בספרות המקצועית כנעות על רצף שמתחיל מפגיעות ללא מגע - כהצצות וחשיפה לפורנוגרפיה, דרך התנהגויות כליטופים מיניים, אינוס וחדירה (;Haskins, 2003

; Carlson et al., 2006 ;Hatch &, Hayman-White, 2001 Caffaro & Conn-Caffaro, 2005; תרשיש ואחרים, 2018).

מוערך, כי במחצית ממקרי הפגיעה המינית בקרב קטינים מעורב קורבן אח או אחות (Shaw, 2009; Latzman et al., 2011). זאת ועוד, חוקרים משערים שפגיעה מינית בין אחאים היא **הנפוצה והמתמשכת ביותר מבין הפגיעות המיניות בתוך המשפחה** (תרשיש ואחרים, 2018 המצטטים גם את איזיקוביץ ולב-ויזל, 2014 ואת 2011, (Tyler **ונוטה לכלול סוגי פגיעה מינית חמורים יותר** (2012 Ballantine,).

א. ב-ארה"ב אמדו מחקרים כ-5% עד 15% מהאוכלוסיה שדיווחו על מעשים מיניים עם אחד מאחיהם בזמן הילדות (Hardy, 2001; 2014 ,et al. Griffee) ובמחקר נוסף, אף דווחו 15% מהסטודנטיות ו-10% מהסטודנטים כי 43% מהפגיעות אירעו כשהנפגע היה בן 8 ומטה (Finkelhor, 1988 ;2011, Tyler).

ב. בבריטניה מצאו חוקרים כי מדובר בכפליים משיעור הפגיעות של הורה בילדו (2001 ,et al. Brooker).

ג. בישראל דווחו 18.7% על פגיעה מינית בסקר אפידמיולוגי לאומי רחב-היקף בקרב ילדים ונוער (בין 2011 – 2014, בשיתוף משרד החינוך). מתוכם, בהקשרי פגיעה מינית מאחאים: מבין הנפגעים מאחאי בוגר המוכר להם – 42% נפגעו מאח ו- 28% נפגעו מאחות; מהנפגעים מאחאי קטין (קבוצת השווים) – 11.6% נפגעו מאח ו-9.5 נפגעו מאחות; מהנפגעים מאחאים בכפיה – 8.6% נפגעו מאח ו-5.3% נפגעו מאחות; מבין הנפגעים מאחאים ללא מגע פיזי (חשיפת איברים אינטימיים בכפייה) – 5.7% נפגעו מאח ו-4.2% נפגעו מאחות (לב-ויזל ואיזיקוביץ, 2016).

הספרות המחקרית וממצאים אמפיריים מצביעים על כך שאין דפוס יחיד המאפיין את ההשלכות הפסיכולוגיות מהם סובלים הנפגעים מינית במשפחה אך קיימת הסכמה כי הן בעלות השפעות שליליות בילדות וגם בבגרות (הרמן, 1992) וכי לגילוי עריות בין אחאים השלכות פסיכולוגיות קשות והרסניות אף יותר (2012 Ballantine,; Tener et al., 2021). אלו, כוללות טווח תגובות נפשיות רחב כהפרעה פוסט טראומטית, מצבי רוח ירודים עד כדי דיכאון חמור ומחשבות אובדניות, קומפולסיבית, פלשבקים, חרדות, דיסוציאציה, הפרעות אכילה, התמכרויות ושימוש בסמים, תוקפנות, עויינות, פחד, קשיי ריכוז, היפראקטיביות, קשיי שינה, הרטבה, התנהגות מינית שאינה תואמת גיל, הפקרות מינית וקשיים בין אישיים, מסוגלות עצמית נמוכה ורה-ויקטימיזציה מינית פיזית או רגשית. קורבנות גילוי עריות בין אחים חווים תחושות בגידה הן כלפי הפוגע והן כלפי ההורים - שלא הגנו עליהם, רגשות המתבטאים בפגיעה בדימוי עצמי, בעיות שיפוט, לדיסוציאטיביות, לעיכוב בחשיבה הספונטאנית, חוסר אמון באחרים ופגיעה ביכולות הבין אישיות (2012 , Kendler–Tackett, Williams, & Finkelhor, 1988 ;Ballantine; פרניס, 1995 וכן הרן, 2007).

כל אלו מלווים גם בתסמונת של סודיות והתמכרות, המוכרות בפגיעות מיניות בילדים המשולבים אחת באחרת המותירים את הקורבן בודד, בחוסר אונים מתמשך ובחוסר אמון ועם סוד הפגיעה, קיבעון לטראומה, לפיתוח מנגנוני שליטה ולפנטזיות לפגיעה עתידית (הרן, 2007), כמו גם פוסט טראומה (PTSD), הכוללת מחשבות חודרניות, עוררות יתר והימנעות (הרמן , 1992). במקרים קשים עלולה להתרחש אף פסיכופתולוגיה המתפתחת להפרעת אישיות דיסוציאטיבית (זומר וזומר, 1997).

חוקרים מצאו שהנזק הפסיכולוגי וחומרת השלכות הפגיעה מושפעים בין היתר מהגורמים הבאים: גיל תחילת הפגיעה, משכה, מידת האלימות או האיומים בשימוש באלימות, הפרש הגיל בין המתעלל לנפגע, רמת הקרבה המשפחתית ביניהם, היעדר דמויות הוריות מגוננות ומידת הסודיות הקשורה להתעללות (פרניס, 1995; זומר 2001; Finkelhor, 1988), כמו גם, תפיסת הקורבן את הסכמתו לפגיעה, מידת התמיכה הסביבתית והמשפחתית שניתנה בחשיפת הפגיעה או הניסיונות לחושפה ואסטרטגיות הכפייה.

1. **דיון -** **השלכותיו של "מצע הנבטה" להתפתחותה והסלמתה של התנהגות מינית לא מותאמת ופוגעת בין אחאים במהלך המשבר, ומשמעותו להבניית המציאות של "היום שאחרי"**

 כאמור, מקדמי הסיכון המצביים שהתפתחו כתוצאה מהמשבר בזירות השונות פעלו ביחסי הזנה מעצימים. כלומר, יחסי גומלין שחזקו את עצמם עד להיווצרותו של "מצע הנבטה" בתוך המשפחה לפגיעה מינית בין אחאים: בעיות בתפקוד המשפחתי, ילדים בסיכון לפגיעה או קורבנות השוהים בבתים, חשיפה לא מותאמת למיניות ומערך סיוע מצומצם. בפרק זה אתייחס לכל אלה כיוצרים "מצע ההנבטה" המאיץ התנהגות פגיעה וקורבנות בין אחאים במשפחה, או גורם להסלמתה במקרים בהם ההתעללות כבר מתרחשת (Curtis, Miller, & Berry, 2000). מאחר שזוהי פגיעה מורכבת, נדרשת רגישות מיוחדת למאפייני הדינמיקה, למבנה המשפחתי ולגורמים נוספים המשפיעים על הקורבן, על התוקף ועל המשפחה כמו: נסיבות החיים בהווה, גורמי לחץ ומידת זמינותם של משאבים תומכיםBallantine, 2012) ). בהקשר זה, אציג את המשמעויות על מניעת התופעה, התרחשות הפגיעה, הקשיים בזיהויה ובאיתורה, כמו גם ההתערבות החוקית והטיפולית הנדרשת כלפיה.

1. **האצה של התרחשות הפגיעה**

פגיעה מינית בילדים איננה מתרחשת בתוך ואקום, אלא מושפעת תמיד מהסביבה המיידית ומהסביבה הרחבה שבתוכה חי וגדל הילד (דוח הוועדה הציבורית מכון חרוב, 2021).

קיימת הסכמה בדבר הקשר שבין הפרעה בתפקוד המשפחה, המהווה סוכן סוציאליזציה ומסגרת לסיפוק צרכים רגשיים המשמעותיים להתפתחות הילד וצמיחתו, לבין שבירת הטאבו של גילוי עריות (איילון וצימרין, 1990; רימרמן, 1985; ;Rogers, 1983 (Mayer, 1985. כלומר, גילוי עריות תוך דורי ובין דורי נתפס, בראש ובראשונה, כבעיה משפחתית שקל יותר להבינה על רקע הלקות במשפחה, מבנהה ומערכת היחסים הבינאישיים המתקיימת בה (רימרמן, 1985). תמיכה לכך נמצאה במחקרים שבחנו את תופעת הפגיעה המינית בין אחאים ולפיהם היא מתרחשת לרוב במשפחות גדולות, לא מתפקדות ובעלות ערכים פטריארכליים, המאופיינות בכאוטיות, בחוסר יציבות רגשית, באלימות רגשית ופיסית ובשכיחות גבוהה של אלימות זוגית (Ballantine,2012). גם O'Brien (1985) מצא כי משפחות עברייני מין צעירים, מאופיינים ביחסים דלים, חסרי חמימות, ללא קרבה ודאגה, ולפעמים אף ללא יחסים בין הבנים לאבותיהם. הפגיעה המינית מוסברת באמצעות רצון המתבגר למצוא קשר, הערכה ויחסי קירבה (גור-בוסתנאי ולזר, 2004). במחקר אחר, נמצא הקשר בין עבריין מין מתבגר לכזה שהיה עד לקונפליקטים רבים בין הוריו, שלא נדונו בבית בפתיחות ושלעיתים לוו באלימות. חשיפה זו נמצאה כעלולה להפחית את רגישות המתבגר לאלימות שהוא מפעיל כלפי הקורבן, לפתח אצלו עויינות כלפי נשים ולטעת בו אמונות ביחס אליהן (Wenet, 1982). תמיכה לכך נמצאה גם בספרות המחקרית הקושרת בין אלימות כלפי הילדים להיותם פוגעים או קורבנות בעצמם וכי נערים שחוו בילדותם התעללות כלשהי, יהיו בעלי סיכוי גבוה לכך שבבגרותם יהפכו לעבריינים (יעקב, 2007).

Ballantine (2012), מוסיפה כי תגובה למודל היחסים האלים אליו הילד חשוף במשפחה תשפיע על אימוץ התנהגות שימוש בכוח וכפייה שמפעיל האח הפוגע מתוך רצון להיות בעמדת כוח.

 היבט אחר המתייחס למצע הנבטה לפגיעה מינית בין אחאים מתייחס ל**פיקוח הורי חסר**, המשפיע על היכולת למכוונות הורית בכל הקשור לטיפול ולהשגחה בילדים Ballantine,2012) ). מצב כזה, אליו מתוסף גורם סיכון נוסף של ילדים הן של ילדים משועממים ונטולי מסגרת, והן של ילדים בסיכון במצב רגשי בעייתי שהוצאו מהבתים בעקבות מצבי אלימות ופגיעה וחזרו לבתים. מחקרם של טנר ואחרים (2021) הציף תובנות ביחס לדינאמיקה הטעונה והבעייתית המתקיימת עת ה"קורבן" וה"פוגע"\"מתעלל" "לכודים" באותו "מרחב מחיה" כמצב שמגביר את הסיכויים להתעללות נוספת בקורבן. להיבט זה משקל רב משמביאים בחשבון את ההבנה לפיה הבית הוא זירה נוחה יותר לפגיעה מתמשכת וחוזרת על עצמה (לב-ויזל ואיזיקוביץ', 2016).

 לפי הספרות המחקרית, הפגיעה המינית בין אחאים יכולה להתקיים בהתאמה לכל אחד משלושת הסגנונות: א. "גילוי עריות מכוון טיפוח" - קשר רגשי ההופך לקשר מיני בהסכמה, המתפרש כמשחק המוסכם על שני הצדדיםMcDonald & Martinez, 2017) ). יחסים פתולוגיים אלה יכולים לנבוע מחסך רגשי מתמשך, ורצון לפיצוי בעקבותיו באמצעות תמיכה וקירבה שאינם מותאמים. הקשר יכול להתחיל בהדדיות, נאמנות, תמיכה והנאה הדדית ובהמשך להפוך לכפייה או להרגל בעל מאפייני תלות שקשה להפסיקו (Bank & Kahn,1982; Cicirelli, 1995; קימלמן, מרמור, וטנר, 2019). זאת ועוד, אחאים צעירים עשויים שלא להבחין בין משחק לבין ניצול - במיוחד כשהקשר עם הפוגע נבנה תחת מעטה של תשומת לב ואכפתיות, ומלווה גם באהבה לפוגע והנאה מהקשר המיני. הבלבול והתמימות מובילים אותם לחשוב כי מדובר במשחק תמים שאך הרחיק לכת. גם בשלב מאוחר יותר, כשהקורבן מתחיל לחוש שלא בנוח, הוא עשוי להתקשות ולסיים את הקשר המיני עקב יחסי ההתקשרות, הבושה, האשמה עצמית והחשש מהתגובה על חלקו ביחסים (Ballantine, 2012). פגיעה מסוג זו עלולה לצבור האצה בעת המשבר שכן שעמום, חוסר המעש, הניתוק מהמעגל החברתי, החשיפה למיניות לא מותאמת במסכים המעוררת סקרנות ומגבירה עוררות וכן השהות הממושכת והקרבה הפיזית בין האחאים, עלולים – יחד ולחוד - להוות "מצע הנבטה" לתחילתה של פגיעה מעין זו. ב. "פגיעה מזוהה" ודיכוטומית בין האח הפוגע לאח הנפגע. מצבים אלו מתקיימים כשהאחים הבוגרים זוכים במעמד, באחריות, בסטטוס ובכוח מוגברים בעקבות נוכחות חסרה של הורה. אחים אלה נוקטים פיתוי ומניפולציה תוך ניצול חוסר הבנה של הקורבן לגבי מהות "ההסכמה" או לחילופין, שימוש בכוח, באיומים וסחיטה (2012 .(Ballantine, פגיעה כזו תתרחש לרוב במבנה משפחתי המאפיין בין היתר משפחות בהן מתקיים "בלבול תפקידים" כשהפוגע יהיה לרוב האח הבכורCaffaro & Conn-Caffaro, 2005) ). דוגמה לכך הן משפחות מהגרים אשר כתוצאה ממאפייני המעבר הבין-תרבותי, מתרחש אצלן פעמים רבות היפוך תפקידים בין ההורה לילד. זאת, בשל השתלבות מהירה יותר של ילדים, כמו גם קשיים של ההורים בפיקוח, במעורבות, בסמכות הורית ובהכוונה הורית (יכניץ', 2014). במקרים אלה, האח עלול לנצל מעמדו לשליטה על האח האחר ( Ballantine, 2012). מבנה משפחתי דומה של Pseudo" Parent Sibling Abuse Structure" עלול להתקיים במשפחות בהן ההורה נעדר מנטאלית או פיזית, כדוגמת המציאות שנוצרה במשבר, והאח יקבל בגלוי או בסמוי את התפקיד ההורי. ג. "שגרה מינית" (Sexual Routine) - טנר ואחרים (2017) מצאו במחקרם סגנון פגיעה מינית נוסף בין אחאים המאפיין תרבות משפחתית בה האחים יוצרים קשר בעל מאפיינים מיניים בו הפגיעה הופכת להיות חלק משגרת יומם. לעיתים קרובות היא תתקיים כחלק מהפעלת סמכות האחים הבוגרים על הצעירים. לעיתים, הפגיעה תתרחב ותכלול יותר משני אחאים מעורבים. פגיעה מינית כזו עלולה להתרחש במשפחות המאופיינות במבנה משפחתי אותו Ballantine (2012) מגדירה כבעל גבולות פתוחים או מטושטשים. בהתאמה, מבנה משפחתי במאפיינים דומים עלול להתפתח גם במהלך המשבר וכתוצאה ממנו. העומס האינטנסיבי על ההורים, הצורך בהשגחה על הילדים במרחב הביתי כמו גם תחושת האמפתיה כלפי מצבם הרגשי, עלולים לגרום להגמשת הגבולות ולשינוי הרגלים במשפחה עד למצב אשר ייצור מצע הנבטה לפגיעה. דוגמה לכך הן שעות שינה לא מפוקחות המאפשרות לילדים להישאר ערים בשעות לילה מאוחרות ללא השגחה, מקלחות משותפות ועוד.

 משמעות נוספת, מתייחסת למבנה משפחתי בעל סביבה המאופיינת **באווירת עוררות מינית מוגברת** המתבטאת במיניות גלויה, בחשיפה לפורנוגרפיה או לחלופין - בגבולות מיניים נוקשיםBallantine, 2012) ).

צפיה לא מבוקרת בתכנים שאינם מותאמים התפתחותית מייצרת תהליך של "סקסואליזציה מוקדמת" הגורם לתחושת בלבול, להצפה, לעיוות תפיסתי, לפגיעה בדימוי גוף ודימוי עצמי, לגיבוש תפיסות מוטעות ביחס למיניות ולהתניה בין עונג מיני לכוחניות ואלימות (עינת, 2014). עוד מוסיפים ראובני ובר-דוד (2017) כי ילדים ומתבגרים אינם מצליחים ללמוד מתוך פורנוגרפיה מהי אינטימיות. זאת ועוד, בהיחשפם לאקטים מיניים נטולי הקשר זוגי, אינטימי או רגשי, ובהיעדר דמות בוגרת שתסייע להם לעבד את התכנים הקשים העולים מהמסך, הם מנסים לעשות את הדבר באמצעות חיקוי והתנסות. זאת, במטרה לייצר ריגוש והנאה, ללא בשלות וללא הבנת האקטים על המסך.

החשיפה מעודדת התנהגויות נטולות אמפתיה, משחקים מיניים פולשניים, התנהגות פתיינית, הפנמת מסרים סקסיסטיים, חשיפה ו'החפצה עצמית'. כמו כן, היא מהווה 'טריגר' - הן כסוג של חשיפה טראומטית והן כמקור לרעיונות ולפנטזיות המפחיתות עכבות ומטשטשות יכולת וויסות ושליטה (עינת ועגני בן דב, 2015).המיניות הגברית נתפסת כיחסי שליטה, הכנעה, השפלה וניצול מיני, בעוד שבמקביל האישה מופיעה בו כאובייקט מיני הזמין תמידית לסקס, בעודה מפיקה הנאה מהשפלה וביזוי מיניים (מור, 2012).מחקרים שבחנו את הקשר בין חשיפה לפורנוגרפיה באינטרנט לבין תוקפנות מינית מצאו כי נערים שנחשפו לתוכן מיני מפורש בגיל ההתבגרות המוקדם היו בעלי סיכוי גבוה יותר לעסוק בהטרדה מינית בשלב מתקדם יותר של גיל ההתבגרות. בנוסף, נמצא כי בני נוער שנחשפו במכוון לחומר מיני אלים היו בסיכוי גבוה פי שישה להיות אגרסיביים מבחינה מינית. כל אלה, מהווים "מצע הנבטה" המאיץ מגע מיני לא מותאם או פגיעה מינית בין אחאים Owens et al., 2012) בתוך קצביץ-פרסלר, 2015).

קבוצה אחרת הנמצאת בסיכון לפגיעה מינית בין אחאים מתייחסת לילדים החיים במשפחות הסובלות מעוני ומתנאי דיור ירודים (Haas et al., 2018) - דוגמת ילדי מהגרים או ילדי מיעוטים אשר בעקבות הבידוד החברתי ובדידות המשפחה, בדומה למשפחות רבות בתקופת המשבר, עולה רמת הצפיפות וכן רמת החיכוך והאלימות בין האחאים (ארזי וסבו-לאל, 2009; 2013 Relve et al,).

1. **קושי באיתור הפגיעה ובמניעתה**

בדומה לשאר הפגיעות המתרחשות בתוך המשפחה, פגיעות מיניות בין אחאים היא התעללות המאופיינת בתת דיווח בשל חסמים שונים: לעיתים הפגיעה מתרחשת באלימות ומעוררת פחד אצל הקורבן, סחיטה ואיומים לפגוע בקורבן או באחרים הקרובים לו; לעיתים היא מתרחשת תוך ניצול התלות, התמימות, החולשה או הכמיהה לאהבת הקורבן בפוגע. במקרים אחרים, לקורבן יש רווח משני - כמו תמורה כספית, מתנות ופיצוי חומרי (Cohen, 2008). גם במקרים בהם הקורבן יחשוש מהיעדר תמיכה מהמשפחה, יגבר הסיכוי שהוא לא יסתכן בחשיפהBallantine, 2012) ). סיבה נוספת היא העובדה שהקורבן לא יודע בפני מי עליו לחשוף את הסוד. בפועל, מערכת החינוך היא בעלת הפוטנציאל הגבוה יותר מכל גוף אחר, לאתר ולחשוף התעללות בשל נגישותה הגבוהה לילדים – ובפועל, בעלת הפוטנציאל הגדול ביותר "להגן" עליהם (דוח הוועדה הציבורית מכון חרוב, 2021). מאחר שהיא נסגרה או נפתחה לסירוגין ללמידה מרחוק, נשלל ממנה תפקיד חשוב המקדם סיכוי לזיהוי מוקדם של הפגיעה. קושי זה של צמצום היכולת לאתר ולזהות ילדים ונוער בסיכון (לרבות בבתיהם) זוהה כאחד מאתגרי התקופה המשמעותיים ביותר.

למעשה, בגיל הרך אמונים המטפלים על פעולות רבות כהפשטה, החלפת חיתולים, החלפת בגדים, רחצה ועוד. בכך, מתאפשר להם לחשוף סימני פגיעות פיזיות באיברים המוצנעים ומתחת לבגדי הילד. בקרב הילדים הבוגרים, הסיכוי לחשיפת הפגיעה קיים הן בשל הקשר הפיזי וההיכרות היומיומית והן בזכות קשר האמון הנוצר בין תלמידים לבין הצוותים החינוכיים. זאת, לצד זיהוי שינוי התנהגותי, כמו גם המעקב אחר היעדרות בלתי מוסברת מהמסגרת החינוכית. בנוסף, במערכת החינוך מתקיימת למידה באמצעות תוכניות חינוכיות מותאמות גיל בנושא מוגנות ופגיעה שמטרתן להעביר ידע, לפתח מודעות ולקדם שיח בנושא זה. תפקיד משמעותי אחר מתייחס למערכת החינוך כמי שרוב הדיווחים לרשויות החוק על חשד לפגיעה מתקבלים ממנה. מבנה מערכות החינוך מאפשר להן מענה ותגובה חינוכית לקשת המעורבים בהתמודדות עם האירוע הפגיעה - נפגעים, פוגעים, בני משפחה ומעגלים נוספים, כגון עיבוד רגשי והדרכה למורים המעורבים באירוע הפגיעה באופן עקיף(הורוביץ ובן יהודה, 2007). היבט אחר מתייחס לצמצום היכולת לחקירה בתוך הארגון החינוכי משמתעורר חשד לפגיעה בתוך המשפחה (וינדמן וגולד, 2020). אל זאת מצטרף גם קושי אובייקטיבי, המצוי גם בשגרה אך התעצם בתקופת המשבר, כשמדובר בילדים מאוכלוסיות תרבותיות שונות, כגון ערבים, חרדים, מהגרים וכיו"ב, אשר תיווך וחקירה מושפעים גם מהבדלי תרבות, קודים חברתיים, ביטוי מילולי ויחס למין בכלל (מורדי, 2020).

1. **קושי בהפסקת הפגיעה**

Welfare (2010) מצא במחקריו כי משך הזמן הממוצע לפגיעה בין אחאים הוא 4.76 שנים, וכי נדיר שפגיעה זו תתרחש באופן חד פעמי. זאת, בשל זמינות פיזית וקירבה משפחתית בין המעורבים, מגע מיני המלווה בדינמיקת ההתמכרות (פרניס, 1995; הרן, 2007) ושמירת הסוד לאורך זמן (תרשיש ואחרים, 2018). במחקרים נמצא כי פחות מ-30% מהמבוגרים שחוו פגיעה מינית בין אחאים בילדותם שיתפו בכך את הוריהם (Griffe et al., 2014). זאת ועוד, ברוב הפעמים, חומרת הפגיעה תגבר עם הזמן, לרבות מקרים בהם אין הבדלים דוריים בין הקורבן לתוקף, או כשהיא צומחת מתוך חוויות נורמטיביות של חקירה ולמידה הדדית (תרשיש ואחרים, 2018). פרניס (1995) תיאר זאת כ"אובדן תמימות הילדות" - מושג הממחיש את הבלבול אותו חווים המעורבים בנושא המיני, וחוסר יכולתם להבחין בין התנהגות של פגיעה לבין אהבה. במקרה כזה, יחסי תוקף-קורבן מתפתחים לרוב בשני היבטים: ראשית, היחסים משתנים כשהאחאים עוברים שלבים התפתחותיים, ובפרט כשקיים פער בשלב ההתפתחותי בו נמצא כל אחד מהם. שנית, ביחסים ממושכים ההתנהגויות המיניות עצמן הולכות ומתפתחות. במקביל, הטקטיקות להבטחת שמירת הסוד משתנות ומתפתחות אף הן. בהתאם לכך, ניתן להסיק כי קיימת חשיבות רבה בגילוי מוקדם של המגע המיני בין האחאים והפסקתו המיידיתBallantine, 2012) ).

 מנגד, במשבר הקורונה, האחאים שהו יחד זמן ממושך במרחבים משותפים, קיימו אינטראקציה גבוהה, דבר שיכול היה להשפיע גם על תדירות האירועים, בפרט כשהנוכחות ההורית חסרה או לקויה. יתרה מזאת, במצב כזה, מתקשים ההורים לעצור פגיעה המתקיימת בין כותלי הבית ולבודד את האחאים המעורבים. המשמעות היא כי נוצרים תנאים להיווצרות הפגיעה, לחזרתה ולהסלמתה - בין אם בתכיפות האירוע ובין אם בשילוב של פגיעות נוספות (לב ויזל ואחרים, 2017).

1. **קושי בתמיכה ובסיוע של גורמי טיפול, בריאות, רווחה ומשפט**

גילוי עריות, הוא חוויה קיצונית וטראומטית של פריצת גבולות הגובה מהילד מחיר כבד ופוערת פצעים בנפשו (הרן, 2007). הגדרת המעשים המיניים בין אחאים כאקט הדדי שאינו מזיק ונורמטיבי, אינה נתמכת במחקר האמפירי או בספרות הקלינית. להפך, כאמור, טבעה ההרסני של פגיעה מינית בין אחאים מוצג במחקרים, ככזה העלול לשאת תסמינים פסיכולוגים ופיזיולוגים חמורים, המקרינים באופן שלילי על המשך חיי הילד(Rudd & Herzberger, 1999 ;Tyler, 2011; תרשיש ואחרים, 2018).בשל כך, הטיפול בפגיעות מיניות בין אחאים, צריך להיות מכוון להגנה על הקורבנות מפני פגיעה נוספת, זיהוי וטיפול בסימפטומים פוסט טראומטיים. בנוסף, נדרשת התערבות טיפולית ברמה המשפחתית המכוונת לחיזוק התפקוד המשפחתי ובניית אסטרטגיות הימנעות מפגיעה נוספתBallantine, 2012) ). למרות חשיבותה של ההתערבות המקצועית, על פי McNevin (2010), שיעורי הדיווח על התופעה לרשויות הם הנמוכים ביותר. זאת, בשל חוסר ידע - ובמשתמע, עד כדי בורות - של אנשי המקצוע וההורים, והנטייה לפרש באופן מוטעה את המגע המיני כהתנהגות שנובעת מסקרנות מינית נורמטיבית ומשחק טבעי (הורוביץ ובן יהודה, 2007). בנוסף, קיים קושי להתמודד עם המשמעויות הקשות המלוות את התייחסות של מיניות בוגרת לילדים, וכן להכיר במשמעות המלווה את הפגיעה והמעורבים בה - שאחד מילדי הוא פוגע והשני קורבן. לכך, מתוספות רגשות בושה והאשמה עצמית המלוות את ההורה שיודע שפגיעה זו התרחשה בחדר הסמוך "תחת משמרתו". סיבה אחרת לתת הדיווח מתייחסת לכך שעברות מין בבני משפחה נחשבות לעבירה פלילית ועל כן צפויות לענישה (סעיף 351 לחוק העונשיןבישראל). לפיכך, הם נמנעים מלעשות זאתבשל הנטייה לשמור על שלמות המשפחה והחשש מאיבוד שליטה נוסף. הראשונה נחוותה מול האירוע עצמו והשנייה תחווה מול החלטות גורמי הרווחה והחוק, כגורמים חיצוניים הנתפסים לעתים כ"לעומתיים" ושהמלצותיהם לטיפול, יחייבו הרחקת הקורבן או התוקף, ואף מעצר במקרים קיצוניים ומעל גיל האחריות הפלילית (תרשיש ואחרים, 2018). זאת ועוד, למרות חסרונותיו, ההליך המשפטי הוא הנתיב המרכזי להשגת מידת צדק מסוימת לקורבן מאחר שהוא מאפשר הכרה ותיקוף הפגיעה המינית והשלכותיה (תכנית העבודה לממשלת ישראל, איגוד מרכזי הסיוע, 2020). מנגד, כשהפנייה לטיפול נעשית רק בגיל מאוחר, חווית העצמי ותחושת הבושה של הקורבן בעצמו יכולות להשתרש ולהתקבע כחלק מהאישיות וללוותו בהיבטי חיים מעבר לפגיעה הספציפית, באופן בו התחושות פוגעות ביכולתו ליהנות מהישגים, מתחושת מסוגלות וכן מההצלחות האמורות לבנות את דימויו העצמי. במצב כזה, שהפגיעה נותרת בסוד המשפחה, גם כשההתעללות פוסקת, אין הקורבן יכול לחוש עצמו מוגן מבחינה נפשית, ונצבר כעס שלא תמיד בא לידי ביטוי חיצוני או ישיר. בנוסף, פגיעה שאינה מדווחת, עלולה להתפרש כמתן לגיטימציה לתוקף להמשיך ולפגוע, תוך ביטול הסיכוי של הנפגע לשתף או לדווח בהמשך (פרניס, 1995).

כאמור, מצב זה יוצר מצע להסלמת הפגיעה והגברת השלכותיה מעצם הפחתת האפשרות לקבל טיפול, הגברת הסיכון להחמרת סימפטומים של מצוקה והעברה בין דורית (לב ויזל ואחרים, 2017). חיזוק לכך נמצא במחקרים לפיהם רבים מההורים לילדים פוגעים מינית הם נפגעי תקיפה מינית בעצמם לרבות אחאים נפגעים שהפכו לפוגעים Ballantine, 2012)).מנגד, לחשיפה פגיעה מהירה פוטנציאל חיובי כפול של בלימת התוקף, סיום הפגיעה ותחילת תהליך התאוששות הקורבן (איזיקוביץ ולב ויזל, 2014).

היבט אחר, המשמעותי לגילוי פגיעה מוקדם, מתייחס ליכולת הגורמים המקצועיים לתמוך רגשית בהורים בכדי לסייע בהתמודדות עם המציאות החדשה במשפחה - שהחלה מרגע החשיפה. מאחר שהפגיעה בין אחאים מתרחשת בין שני בני משפחה קטינים ויותר, ניצבים ההורים בדילמה מורכבת ובקונפליקט נאמנויות המתייחס לתפקידם ההורי מול כל אחד מהאחאים המעורבים ולמחויבותם להגן על כל אחד מילדיהם. לצורך כך, הם זקוקים לסיוע מקצועי ולקבלת כלים להתמודדות מול כל אחד מהילדים במשפחה. זאת, שכן תגובת ההורים לגילוי הפגיעה המינית בין אחאים ויכולת המשפחה לתמוך בקורבן הם גורמים בעלי השפעה רבה על התנהגותו של הקורבן ויכולתו העתידית להתמודד נפשית עם אירוע הפגיעה (et al., 1996 Manion).

חיזוק לכך נמצא במחקרים שהראו קשר ישיר בין תגובת ההורה והתנהגותו במהלך האירוע הטראומטי, כיחס של ריחוק, אדישות והזנחה רגשית, לבין מצב הילד הנפשי . קשר זה נמצא חזק יותר מהקשר בין חומרת האירוע עצמו לבין תגובת הילד לאירוע (;Cohen, 2008; Green et al.,1991). לפיכך, תגובות חוסר אמון, הכחשה, מינימליזציה ואף "האשמת הקורבן" יוצרות מציאות קשה יותר, בה הנפגע נענש ומואשם - חוויה המוסיפה לו נדבך מצוקה נוסף לחוויה הטראומטיתBallantine, 2012) ). כל אלה תואמים לממצאים לפיהם המענים הטיפוליים הניתנים לנפגעי קבוצה זו פחותים משאר קבוצות הנפגעים למרות השלכותיהן החמורות ביותר בקרב מקרי פגיעה מינית (2005 Burraston, & Bank, Snyder). למורכבות זו מצטרף, כאמור, גורם סיכון מצבי של תקופה מתמשכת בה מרכזי הסיוע והמרכזים לטיפול נפשי בילדים ובני נוער, עובדים במתכונת מצומצמת ומתקשים במעקב אחר משפחות בסיכון שתחת טיפולן, או התערבות ומענה תומך לפניות חדשות - מסוכה משמעותית המאפשרת הישנות הפגיעה והסלמתה.

גורמי מקצוע בישראל, אשר התייחסו כבר ב-2021 למציאות של "המגפה שלאחר המגפה", הביעו דאגה מהעליה בצורך בסיוע נפשי בעתיד כתוצאה מהמשבר - תופעה שתחמיר בשל נסיגה לאחור ביכולת ההתמודדות המערכות הציבוריות, לרבות הפסיכולוגיות החינוכיות (חסון, בן-אליהו וצמרת, 2021). תימוכין לכך, **נמצאו בנתוני 2020 שהצביעו על זינוק משמעותי במספר תופעות ומצבי סיכון עמן התמודדו בני הנוער בסיכון, כמו גם כאלו המוגדרים נורמטיביים, שבעבר לא היו בסיכון ונמצאו בשלבי הדרדרות לשוליים החברתיים. 2021 הוגדרה כהקצנה נוספת בתופעות הללו, כמותית, וחמור מכך - בהעמקת עוצמתן ובאינטנסיביות (דו"חות עלם 2021 ו-2022).**

בהקשרי החמרת התופעה הוערך גם כי תיווצר מציאות בה יורחבו הפערים בין היכולים להרשות לעצמם טיפול פסיכולוגי לבין התלויים במערכת הציבורית (חסון, בן-אליהו וצמרת, 2021).

**סיכום, מסקנות והמלצות**

בתקופת הריחוק החברתי וסגרי הקורונה, נכפתה בעולם מציאות, המתקיימת לפרקים גם היום, אשר אילצה בני משפחה לשהות ממושכת במרחב משותף, בבחינת כלואים בבתיהם. תופעה זו התרחשה במקביל למצב בו הרשויות האמונות על מניעה, איתור וטיפול בקהילה שבקו מעשיה, עקב הנסיבות, או צמצמו בהיקף תפקודם ובעומקו מכורח האילוצים. ההשלכות על המרחבים השונים: הסביבתיים, החברתיים, המשפחתיים והאישיים באו לידי ביטוי בתחושות חוסר וודאות ואי סדר רב, התדרדרות והגעה אף כדי קריסה נפשית, כלכלית ומשפחתית, לחץ מתמשך, שעמום, בדידות ועוד.

מגפת הקורונה הביאה לחיינו מימדי חוסר ודאות, תחושת איום לגבי העתיד, חוסר יכולת להבחין באיום ולשלוט בו, כמו גם תחושה של אובדן עוגנים. מציאות זו רוויה ב"מקדמי סיכון מצביים" המקיימים בינם לבין עצמם "יחסי הזנה מעצימים" החוברים יחדיו, משפיעים הדדית ומקיימים ביניהם יחסי גומלין. כך נוצר במשפחות, בין ארבעה קירות, "מצע הנבטה" להתנהגות מינית פוגעת בן אחאים. זו, המתרחשת גם בימים שבשגרה בשכיחות רבה יותר מכל פגיעה מינית אחרת, מטבעה הינה בבחינת "סודות מחדר הילדים", ומתאפיינת בתת דווח, מלווה בפוטנציאל החמרה והסלמה. זאת, שכן האיתור, הזיהוי, הצורך המיידי בהתערבות מקצועית הופכים במהלך תקופת המשבר למורכבים עוד יותר. גם בתום ימי המגפה, כשהערפל מתפוגג, וניתן לזהות את השלכותיה הרבות, הפגיעה המינית בין אחאים לא תפסיק מעצמה מאחר שאין לה תאריך תפוגה או חיסון, אלא להפך, היא ממשיכה להתרחש, להאיץ ואף ליצר קורבנות ישירה ועקיפה. הפגיעה מערבת מספר מעגלים ומורכבתטיפולית מאופיה. בשל כך, לצורך ההתמודדות עימה נדרשות התערבויות במספר רמות.

**המלצות**

סוגיית הפגיעות המיניות בין אחאים מצריכה מאנשי מקצוע ומנותני השרות להצטייד בידע על התופעה. כזה שיאפשר להם למנוע, לזהות, ולייצר התערבות מיטבית וטיפול ההולם את הסוגיות הייחודיות לפגיעה זו. כמו כן, נדרש לאתר קבוצות בסיכון לפגיעה מינית בין אחאים ולקדם מולן יחסי אמון, הדרכות ופעולות אקטיביות למניעה.

בהקשר זה, ניתן להמליץ על מספר רמות וגורמים להובלת המאמץ:

1. **ברמה המערכתית,** על קובעי המדיניות להעמיד את הנושא כיעד חינוכי ולהעלותו לסדר היום הציבורי. משרדי ממשלה ואנשי מקצוע מתחום החינוך, הבריאות, הרווחה והפנים צריכים לשתף פעולה כדי לעסוק במניעה, בזיהוי, באיתור ובטיפול להתערבות מיטבית על מנת לעצור את המחירים האישיים והמשפחתיים.
2. **בהקשרים חוצי מערכות** – בנסיבות ריחוק ובידוד המגבילות את המפגש הפיזי - נדרש לפתח תוכניות איתור, זיהוי, מניעה וטיפול מותאמות ומונגשות לאנשי מקצוע – גם ללא אינטראקציה פיזית ופרונטאלית. יש לאפשר יכולת כזו "מרחוק" כבר לצרכי ה"זיהוי", להדרכות הורים וכן לצרכי המחקר (המלווה והאורכי).
3. יש לתכננן התערבויות מערכתיות מקצועיות להעלאת מודעות - כולל סדרה של דרכי פעולה לזיהוי, איתור וטיפול בילדים בסיכון בכלל וילדים נפגעי אלימות מינית בין אחאים בפרט, מיפוי ואיגום משאבים, תיעדוף צרכים ומענים ושיפור מנגנוני העבודה מול משרדי הממשלה.
4. כדי לספק התערבות ראשונית ולצמצם קורבנות משנית בפגיעה מורכבת כמו מינית בין אחאים יש להגביר מודעות בציבור ולהנגיש זמינות שירותים ב"מרכזי ההגנה". אלה מספקים מענה רב-מקצועי כוללני רגיש, זמין ויעיל, תחת קורת גג אחת וכוללים גם טיפול נפשי ראשוני לילד, סיוע לבני המשפחה, בדיקת רופא, חקירה בידי חוקר ילדים או חוקר נוער, וכן הפנייה לטיפול ארוך-טווח.
5. על **מערכת החינוך** - הנדבך החשוב\הבסיסי ביותר בהקשר זה, בשל חשיבותה במניעה, באיתור, בדיווח ובהתערבות - לפתח תוכניות התערבות מקצועיות מותאמות ומונגשות שתסייענה בהטמעת התנהגות של אמפתיה, כבוד, שמירה על מרחבים אישים - ולחילופין עצירת הפגיעה, ולגיטימציה לשיתוף דיווח וטיפול. עליה לחשוף צוותים, מורים, גננות, מטפלים פארה-רפואיים, סייעות, מטפלות צהרונים, צוותים במרכזי קליטה ועוד, לידע על קיום התופעה, את סימניה, דרכי איתורה ואופן ההתמודדות איתה. כל אלו, לצד תנועות נוער ומדריכים חברתיים, מהווים גם גורם ממתן כלפי התנהגות של אלימות והתעללות בילדים, בהיותן מקור לתמיכה חברתית, לוונטילציה ואוורור, ללמידה חברתית, לפיקוח חברתי ולהפחתת רמות הלחץ ההורי.
6. הקניית כישורי חיים וחיזוק התנהגויות מיניות נורמטיביות תוך **הנגשתן ברשת ובערוצי התווך של בני הנוער**: עלינו להיערך להתמודד עם השינויים בתקשורת שחלו עם מהפכת עידן האינטרנט והרשתות החברתיות, באמצעות תוכניות חדשניות ואטרקטיביות והנגשתן למגוון רחב של קבוצות ובני נוער, יצירת שיתופי פעולה עם בתי ספר ומסגרות נוספות של ילדים ובני נוער ושילוב הורים וצוותי חינוך בפעילות.
7. יעוץ ותמיכה לילדים נפגעים מינית ברשת **באמצעות העמותות**: רבים מבני הנוער מעדיפים לחפש מידע באינטרנט ולהימנע מחשיפה או משיתוף הוריהם ומבוגרים אחרים. הדבר בולט במיוחד בקרב בני נוער במצבי סיכון, שכן לעתים קרובות הם מאופיינים בקשר רופף עם המשפחה ועם הקהילה. ניתן להסתייע בעמותות כמו ער"ן (עזרה ראשונה נפשית), על"ם ועוד המאפשרות סיוע ראשוני גם באופן אנונימי.
8. על כל **מסגרת אקדמית העוסקת במחקר ובהכשרת** אנשי חינוך רגיל ומיוחד, קרימינולוגיים, עו"ס, פסיכולוגיים, אנשי בריאות (כרופאים, אחיות סיעוד וכיו"ב) ואנשי חוק ומשפט, לכלול בתוכנית הלימודים הכשרה לתופעה. בהמשך, ובהקשר גורמי ה"שטח", יש להקפיד לפרוט הידע התיאורטי הנלמד ולשלבו בתצורות תרגול, סימולציות, מקרים ותגובות וכיו"ב. מחקרית, יש לעסוק בהרחבת הידע ובהעמקתו בכדי להגביר את הבנת הסוגיות, את ההתייחסות הנדרשת ואת דרכי הטיפול בהן.
9. **ברמת הפרט** - נדרשים ההורים לידע ולמודעות לאפשרות פגיעה מינית בין אחאים. לא רק זאת – הם נדרשים גם לפעולות מונעותועל כן, מומלץ להפנות תשומת לב זהירה לאינטראקציות כגון שהות ארוכה של אחים בחדר כשהדלת סגורה, מקלחות או סידורי שינה משותפים. כמו כן, נדרש לעקוב ולתווךאחר התכנים אליהם נחשפים הילדים במסכים וברשתות, לבחון את ההשפעות החברתיות והשפה החדשה בה ילדים הם אובייקטים מיניים בעיני עצמם ובעיני אחרים. במצב בו הם נפגשים עם אירועים של פגיעה כזו, נכון לפנות לשרותי הרווחה, לאיש מקצוע טיפולי או למרכזי ההגנה לצורך קבלת סיוע והדרכה. עליהם מוטלת האחריות בקיום שיח מתמיד בלתי פורמלי 'בגובה העיניים' עם הילדים מגיל צעיר, דיאלוג מתווך, מכיל ולא שיפוטי המעודד שיתוף מתוך עולמם, כזה שיאפשר להם לחשוף ללא חשש את סוד הפגיעה במידה שתתרחש, כמו גם שיח המכוון לשמירה על המרחב האישי. מצבים אלה לגיטימיים בהתאמה לגיל ולתדירות, אולם במקרים אחרים הם עלולים להיות מצע המקדם התנהגות מינית פוגעת בין אחאים.
10. בכל הנוגע להתנהלות במצבי סגר בעתיד:
	1. סיוע לילדים בסיכון גבוה בתמיכה רגשית זמינה ומתמשכת וללא תשלום מאנשי מקצוע,
	2. זמינות מענה חוץ ביתי תומך ומנוהל בקולטות צעירים בסיכון גבוה - אומנה, פוגעים ונפגעים הכוללים ליווי וכן תמיכה מקצועית
	3. הסעות בזמן בידודים לקבלת תמיכה נפשית, סיוע משפטי, רפואי ועוד. כולל למועצות ולרשויות המקומית, מתנדבים, להנגיש סיוע הכולל טיפול, הרחקה, ליווי ילדים עם מוגבלות.

מאמר זה חובר בימים בהם העולם עודנו מתמודד עם תוצאות מגפת הקורונה ועם אדוות השפעתה. רק כעת, עם החזרה לשגרה, אנו מתחילים לגלות את אפקט המשבר והשלכותיו על "היום שאחרי". ככל שנוקף הזמן מצטברים נתונים וממצאים המאירים על התופעה. בצוק העיתים של המגפה, הובן בדיעבד כי היעדר ידע ונסיון בהיערכות למשבר מתמשך שכזה (סגירת מוסדות, הגבלת נגישות, זמינות וכיו"ב), "אפשרו" התפתחותם של גורמי סיכון מצביים. עתה, משהופקו הלקחים, ניתן בעתיד לצמצמם.

בשל כך, עלינו לרכוש ידע, כישורים ומיומנויות אשר יאפשרו התמודדות עם מציאות חדשה זו והשלכותיה אשר יותירו חותם לאורך זמן וילוונו, ללא ספק, בשנים הבאות. חשיבות יתירה קיימת לביצוע מחקרי אורך המתחקים אחר הנושא לצורך למידה וגזירת התייחסות מקצועית מותאמות לשיפור דרכי מניעה ולהתמודדות.

**הערות לתרגום**

"מצע הנבטה" – Germination Substrate

כל מקום בו מתאפשר לקצר + לקצר סרבול כדי לצמצם טקסט

הקפדה על מירכאות "\' לפי הנחיות כתב העת